Praeguse lääneriikide ajaloo kohaselt võitles Nõukogude Liit koos  Inglismaa ja Ameerikaga euroopa rahvaste vabaduse ja demokraatia eest. Seda uskusid sõja ajal ja usuvad ka praegu veel paljud nende maade inimesed. Ei saanud ju olla, et džentelmenlikud lääneriigid kasutasid oma õilsate eesmärkide saavutamiseks ühe kuritegeliku riigi kaasabi. Midagi sellist oleks kole isegi mõtelda. Järelikult oli NSV Liit nende arvates igati vääriline partner ja Punaarmee euroopa rahvaste vabastaja, kes muu hulgas vabastas ka eestlased ja teised Balti riikide rahvad saksa okupatsioonist, et nad  saaksid rõõmsalt ühineda "vabade rahvaste murdmatu liiduga". Seda kinnitab näiteks seegi, et sõja ajal ja sellele järgnenud aastatel kirjutasid läänes ilmunud ajalehed ikka ja ainult Balti riikide vabastamisest saksa okupatsioonist Nõukogude Liidu poolt, mitte aga okupeerimisest.